‘Politiek moet uit sport gehaal word’UDM-leier Bantu Holomisa (Foto: Zanele Zulu AfricanNewsAgency/ANA) Bantu Holomisa, leier van die United Democratic Movement, het Sondag gesê dit is hoogtyd dat politiek van sport geskei word. “Sport moet gedepolitiseer word, want mense speel sport en behoort aan verskillende politieke partye. Dit is hoekom ek nie vandag ŉ politieke boodskap het nie. Die fokus is op sport en om vir mekaar te sê, kom ons maak hierdie toernooi ŉ jaarlikse gebeurtenis,” het Holomisa tydens ŉ sportgeleentheid in Wonderkop, Marikana, naby Rustenburg in Noordwes gesê. Holomisa het deur-tot-deur gegaan om met kiesers te gesels in aanloop tot die nasionale verkiesing op 8 Mei. Hy het ook sporttoerusting vir sokker- en netbalspanne uitgedeel wat in ŉ plaaslike sporttoernooi deelneem. Die eindstryd van dié toernooi vind op 13 en 14 April plaas. Holomisa het tydens sy besoek gesê dit is opvallend hoe niks nog verander het by die Nkaneng- informele nedersetting in Wonderkop nie. “Ek het vroeër deur-tot-deur-besoeke hier gedoen. Ek het gekyk na die lewensomstandighede en daar was sedertdien nog geen verbetering nie. Vir nou is ons hier om die sporttoerusting te skenk. Ons sien uit na 14 April wanneer die [UDM]-veldtog hierheen kom,” het hy gesê. Die berugte Marikana-koppie naby Nkaneng is waar 34 mense, meestal mynwerkers, op 16 Augustus 2012 deur polisiebeamptes doodgeskiet is gedurende ŉ gewelddadige staking by Lonmin se platinummyn. Nog tien mense, insluitend twee polisiebeamptes en twee Lonmin-veiligheidsbeamptes, is die voorafgaande week tydens die oproer by die myn vermoor. Met die nasionale verkiesing nou om die draai is politieke leiers besig om Noordwes te deurkruis om steun vir hul onderskeie partye te werf. Die nuutgestigte Women Forward-party sal op 29 Maart sy verkiesingsmanifes in Rustenburg bekendstel en die EFF sal in Lethabong in Rustenburg wees vir sy verkiesingsmanifesbekendstelling. Die DA het op 23 Maart sy Noordwes-manifesbekendstelling in Potchefstroom gedoen, terwyl die ANC op 2 Maart sy manifes in Rustenburg bekendgestel het.